b'\n_START_ARTICLE_\nSpeciali\xc5\xb3j\xc5\xb3 operacij\xc5\xb3 paj\xc4\x97g\xc5\xb3 herbas\n_START_PARAGRAPH_\nSpeciali\xc5\xb3j\xc5\xb3 operacij\xc5\xb3 paj\xc4\x97g\xc5\xb3 herbas\xc2\xa0\xe2\x80\x93 herbas, vienas i\xc5\xa1 keli\xc5\xb3 Speciali\xc5\xb3j\xc5\xb3 operacij\xc5\xb3 paj\xc4\x97g\xc5\xb3 simboli\xc5\xb3._NEWLINE_SOP herbas patvirtintas 2007\xc2\xa0m. spalio 23 d.\n_START_SECTION_\nApra\xc5\xa1as\n_START_PARAGRAPH_\nSkydo \xc5\xbealiame lauke auksinis kalavijas raudonais ugniniais a\xc5\xa1menimis smaigaliu \xc4\xaf vir\xc5\xa1\xc5\xb3, i\xc5\xa1ilgai a\xc5\xa1men\xc5\xb3 vidurio eina auksin\xc4\x97 vingiuota gija._NEWLINE_Egzistuoja kitas herbo variantas, kuriame kalavij\xc5\xb3 gele\xc5\xbet\xc4\x97s auksin\xc4\x97 ir raudona spalvos sukeistos vietomis. Taip pat skiriasi paties skydo apvado gij\xc5\xb3 spalvos.\n_START_SECTION_\nSimbolika\n_START_PARAGRAPH_\nSpeciali\xc5\xb3j\xc5\xb3 operacij\xc5\xb3 paj\xc4\x97g\xc5\xb3 \xc4\xafk\xc5\xabr\xc4\x97jai koviniam eskadronui dav\xc4\x97 \xe2\x80\x9eAitvaro" vard\xc4\x85. Pagal balt\xc5\xb3 mitologij\xc4\x85 Aitvaras\xc2\xa0\xe2\x80\x93 atmosferos, vandens, debes\xc5\xb3 saugotojas, turintis ry\xc5\xa1\xc4\xaf su \xc5\xbeeme ir jos turtais. Aitvaras\xc2\xa0\xe2\x80\x93 nepaprastai greitas, dinami\xc5\xa1kas, galingas, buvo siejamas su keturiais Visatos elementais: ugnimi, vandeniu, oru ir \xc5\xbeeme, globojo gerus \xc5\xbemones, o bloguosius, pasivert\xc4\x99s viesulu ar ugniniu \xc5\xbeal\xc4\x8diu, baud\xc4\x97. Liepsnin\xc4\x97 gele\xc5\xbet\xc4\x97 ir siejasi su ugniniu aitvaro \xc4\xafvaizd\xc5\xbeiu.'